സംസ്ഥാനത്ത് വാക്സീന് ക്ഷാമം അതിരൂക്ഷം: ആരോഗ്യമന്ത്രിയുടെ അധ്യക്ഷതയില് അടിയന്തര യോഗം തിരുവനന്തപുരം: സംസ്ഥാനത്ത് വാക്സീന് ക്ഷാമം അതിരൂക്ഷമായ സാഹചര്യത്തില് ആരോഗ്യമന്ത്രി വീണ ജോര്ജിന്റെ അധ്യക്ഷതയില് അടിയന്തര യോഗം ചേര്ന്നു. വാക്സിന് ക്ഷാമം കാരണം പല വാക്സിനേഷന് കേന്ദ്രങ്ങളും ചൊവ്വാഴ്ച പ്രവര്ത്തിക്കാന് പറ്റാത്ത അവസ്ഥയാണ്. തിരുവനന്തപുരം, കൊല്ലം, ആലപ്പുഴ, കോട്ടയം, വയനാട് ജില്ലകളില് വാക്സിന് പൂര്ണമായും തീര്ന്ന അവസ്ഥയാണുള്ളത്. വാക്സിന് സ്റ്റോക്കുള്ള കേന്ദ്രങ്ങളില് പൂര്ണമായും നല്കി തീര്ക്കും. ഇക്കാര്യം കേന്ദ്ര ആരോഗ്യ മന്ത്രാലയത്തെ അറിയിച്ചിട്ടുണ്ട്. എത്രയും വേഗം സംസ്ഥാനത്തിന് കേന്ദ്രം കൂടുതല് വാക്സിന് ലഭ്യമാക്കണമെന്നും മന്ത്രി ആവശ്യപ്പെട്ടു. സംസ്ഥാനത്ത് ആരംഭിച്ച വാക്സിനേഷന് യജ്ഞം വാക്സിന് ലഭ്യമാകുന്ന മുറയ്ക്ക് ശക്തമാക്കാന് മന്ത്രി നിര്ദേശം നല്കി. വാക്സിനേഷന് വര്ധിപ്പിച്ച് പരമാവധി പേര്ക്ക് വാക്സിന് നല്കാനാണ് ഈ യജ്ഞത്തിലൂടെ ശ്രമിക്കുന്നത്. ഘട്ടം ഘട്ടമായിട്ടായിരിക്കും വാക്സിനേഷന് യജ്ഞം നടപ്പിലാക്കുക. ആദ്യ ഘട്ടത്തില് 60 വയസിന് മുകളില് പ്രായമുള്ള എല്ലാവര്ക്കും ആദ്യ ഡോസ് വാക്സിനെങ്കിലും നല്കുക എന്നതാണ് ലക്ഷ്യം. ഈ വിഭാഗത്തിലുള്ള ഒമ്ബത് ലക്ഷത്തോളം ആള്ക്കാരാണ് ഇനി ആദ്യ ഡോസ് വാക്സിനെടുക്കാനുള്ളത്. അവര്ക്ക് ആഗസ്റ്റ് 15നുള്ളില് തന്നെ ആദ്യ ഡോസ് വാക്സിന് നല്കി തീര്ക്കാനും മന്ത്രി നിര്ദേശം നല്കി. പ്രതിദിനം അഞ്ച് ലക്ഷത്തോളം പേര്ക്ക് വാക്സിന് നല്കാന് കഴിയുമെന്ന് സംസ്ഥാനം തെളിച്ചതാണ്. വാക്സിന് ലഭ്യമാകുന്ന മുറയ്ക്ക് രണ്ട് മൂന്ന് ദിവസത്തിനുള്ളില് ഈ വിഭാഗത്തിന് പൂര്ണമായും ആദ്യ ഡോസ് വാക്സിന് നല്കാന് സാധിക്കുന്നതാണ്. ഇതിനായി പദ്ധതി തയ്യാറാക്കിയിട്ടുണ്ടെന്ന് ആരോഗ്യമന്ത്രിയുടെ ഓഫീസ് വാര്ത്താക്കുറിപ്പില് അറിയിച്ചു.